На основу члана 13. Закона о комуналним делатностима (''Службени гласник РС'', број 88/2011 и 104/2016) и члана 37. Статута Града Ниша (''Службени лист Града Ниша'', број 88/2008 и 143/2016),

Скупштина Града Ниша, на седници од \_\_\_\_\_\_\_. године, донела је

**О Д Л У К У**

**О ИЗМЕНАМА И ДОПУНИ ОДЛУКЕ О**

**ВОДОВОДУ И КАНАЛИЗАЦИЈИ**

**Члан 1.**

У Одлуци о водоводу и канализацији ("Службени лист Града Ниша", број 89/2005-пречишћен текст), члан 1. мења се и гласи:

„Члан 1.

Овом одлуком се прописују услови и начин организовања послова у вршењу комуналних делатности снабдевања водом за пиће и пречишћавања и одвођења атмосферских и отпадних вода, права и обавезе предузећа које обавља ову комуналну делатност, права и обавезе корисника услуга, цена комуналне услуге и начин наплате, услови за ускраћивање испоруке воде, изградња, реконструкција и одржавање објеката за водоснабдевање и канализацију, обавезе и овлашћења органа града и предузећа у случајевима прекида и поремећаја у испоруци воде и послови надзора.“

**Члан 2.**

 Члан 2. мења се и гласи:

„Члан 2.

Снабдевање водом за пиће (у даљем тексту: испорука воде) је захватање, пречишћавање, прерада и испорука воде водоводном мрежом до мерног инструмента потрошача, обухватајући и мерни инструмент.“

**Члан 3.**

 Члан 3. мења се и гласи:

„Члан 3.

Пречишћавање и одвођење атмосферских и отпадних вода (у даљем тексту: одвођење вода) је сакупљање, одвођење и пречишћавање и испуштање отпадних, атмосферских и површинских вода са површине јавне намене, односно прикључка корисника на уличну канализациону мрежу, третман отпадних вода у постројењу за пречишћавање, црпљење, одвоз и третирање фекалија из септичких јама."

**Члан 4.**

 Члан 4. мења се и гласи:

„Члан 4.

 Комуналне делатности снабдевање водом за пиће и пречишћавањe и одвођењe атмосферских и отпадних вода обавља Јавно комунално предузеће за водовод и канализацију „Наиссус“ Ниш (у даљем тексту: предузеће), које је Град Ниш основао за обављање ових комуналних делатности."

**Члан 5.**

 Члан 6. мења се и гласи:

„Члан 6

Испорука воде и одвођење вода врши се преко одговарајућих техничких система, који представљају техничко-технолошку целину, односно преко јавног водовода и јавне канализације.“

**Члан 6.**

Члан 7. мења се и гласи:

„Члан 7

 Технички систем за испоруку воде представљају следећа постројења и уређаји:

 1. изворишта са објектима и опремом,

 2. транспортни цевоводи,

 3. постројења за пречишћавање воде,

 4. уређаји за потискивање воде (црпне станице),

 5. резервоари,

 6. водоводна мрежа,

 7. прикључци до мерног уређаја корисника,

 8. уређаји за мерење количине испоручене воде (у даљем тексту: водомери),

 9. окна за мерни уређај,

10. кућне инсталације.

 Постројења и уређаји из става 1 овог члана тачке од 1 до 8 чине јавни водовод.

 Постројења и уређаји из става 1 овог члана тачке 9 и 10 чине унутрашње инсталације.

 О одржавању јавног водовода стара се ЈКП ''Наиссус'' Ниш, а о одржавању унутрашњих инсталација корисник.“

**Члан 7.**

 У члану 10. реч: „управни“ замењује се речју: „надзорни“.

 **Члан 8.**

У члану 11., 13., 27., 34., 38., 41., 42., 43. и 45. речи: ''управа надлежна'' у одређеном падежу замењују се речима: ''Градска управа Града Ниша-секретаријат надлежан'' у одговарајућем падежу.

 **Члан 9.**

У члану 36. речи: ''надлежне управе'' замењују се речима: ''Градске управе Града Ниша- надлежног секретаријата''.

**Члан 10.**

У члану 40. речи: ''ресорне управе'' замењују се речима: ''Градска управа Града Ниша преко надлежних секретаријата''.

 **Члан 11.**

После члана 44. додаје се члан 44а који гласи:

„Члан 44а

Комунално-полицијске послове обавља комунални полицајац.

Комунални полицајац у обављању комунално-полицијских послова, поред законом утврђених овлашћења, поступа у складу са овлашћењима утврђеним овом одлуком.

Уколико комунални полицајац, у обављању комунално-полицијских послова, уочи повреду прописа из надлежности другог органа, обавестиће одмах о томе, писаним путем, надлежни орган.

За прекршаје прописане овом одлуком, комунални инспектор, односно комунални полицајац издаје прекршајни налог у складу са законом."

 **Члан 12.**

У члану 45. у ставу 1 речи: „од од 10.000 до 200.000 динара**“** замењују се речима: „ у износу од 120.000 динара“.

У ставу 2 речи: „од 500 до 25.000 динара**“** замењују се речима:„ у износу од 12.000 динара“.

 **Члан 13.**

Члан 46. мења се и гласи:

 „Члан 46.

Новчаном казном у износу од 120.000 динара казниће се за прекршај правно лице ако:

1. се самовољно прикључи на технички систем (члан 13 тачка 2),

2. не одржава инсталације водовода и канализације, окно за водомер и канализацију, сопствене уређаје за пречишћавање отпадних вода и септичке јаме (члан 12 тачка 1),

3. врши поправке или друге интервенције на водомеру (члан 13 тачка 1),

4. употреби затварач испред водомера, осим у случају пожара или хаварије, и о томе одмах не обавести предузеће (члан 13 тачка 4),

5. јавну канализацију користи за одвођење опасних, штетних и експлозивних материја (члан 13 тачка 5),

6. користи стамбени као пословни простор, а не затражи уградњу водомера, ако за то постоје технички услови (члан 12 тачка 7),

7. јавне водоводне инсталације користи за уземљење електричних инсталација и уређаја (члан 13 тачка 3),

8. не омогући очитавање водомера (члан 19 став 1),

9. септичку јаму редовно не одржава и благовремено не пријави чишћење (члан 37)

За прекршај из става 1 овог члана казниће се предузетник новчаном казном у износу од 60.000 динара.

За прекршај из става 1 овог члана казниће се одговорно лице у правном лицу и физичко лице новчаном казном у износу од 12.000 динара.“

**Члан 14.**

 Одлука ступа на снагу осмог дана од објављивања у „Службеном листу Града Ниша“.

Број: \_\_\_\_\_\_\_\_\_\_\_\_\_\_\_\_\_

 У Нишу, \_\_\_\_\_\_\_\_. године

 **СКУПШТИНА ГРАДА НИША**

Председник

Мр Раде Рајковић